Diari Oficial de la Generalitat Valenciana


Sumari del DOGV 2175, del 30-12-1993 (1993/830183)

ORDRE de 27 de desembre 1993, de la Conselleria de Sanitat i Consum, per la qual delimita el mapa sanitari de la Comunitat Valenciana
-------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1993/12/27/(3)/dof/vci/html**

### Dades del document

Número de DOGV
:   2175

Data del DOGV
:   30-12-1993

Secció del DOGV
:   DISPOSICIONS GENERALS

Número del document
:   1993/830183


Data del document
:   27-12-1993

Organisme emissor
:   Conselleria de Sanitat i Consum

Tipus de document
:   Ordre

Correcció d'errades

Anàlisi jurídica

Ordre de 27 de desembre de 1993, de la Conselleria de Sanitat i Consum, per la qual delimita el mapa sanitari de la Comunitat Valenciana.  
La Llei 14/1986, de 25 d'abril, General de Sanitat, defineix un model de sistema sanitari basat en àrees de salut com a estructures fonamentals responsables de la gestió unitària dels recursos necessaris per a atendre les necessitats sanitàries de la població.  
La Llei de la Generalitat Valenciana 8/1987, de 4 de desembre, del Servei Valencià de Salut, atribueix a la Conselleria de Sanitat i Consum la delimitació de les àrees de salut i de les enfitats que s'hi integren, després d'haver escoltat el Consell de Salut de la Comunitat Valenciana i d'haver tingut en compte els diferents factors que indica l'apartat dos de l'article quinze.  
Un element fonamental per a la planificació sanitària a la Comunitat Valenciana fou l'Ordre de 6 de juny de 1989, de la Conselleria de Sanitat i Consum (DOGV núm. 1094, de 27.06.1989), que creava la Comissió del Mapa Sanitari de la Comunitat Valenciana i li assignava, entre altres funcions, la de delimitar les àrees i zones de salut tenint en compte factors geogràfics, sòcio-econòmics, demogràfics, laborals, epidemiològics, culturals, climatològics i de dotació de vies i mitjans de comunicació i d'instal·lacions sanitàries.  
Fins i tot abans de la promulgació de la Llei del Servei Valencià de Salut, la Generalitat Valenciana, a mesura que anava assumint competències en la matèria, va anar delimitant determinades estructures territorials d'actuació sanitària. D'aquesta manera, tot desplegant el que disposa el Decret 42/1986, de 21 de març (DOGV núm. 369, de 28.04.86), l'Ordre de 2 de maig de 1986, de la Conselleria de Sanitat i Consum (DOGV núm. 384, de 30.05.86), va delimitar les zones i àrees de salut en l'àmbit de l'atenció primària. Posteriorment, el Decret 122/1988, de 29 de juliol (DOGV núm. 883, d'11.08.88), va ordenar territorialment en vint-i-quatre districtes sanitaris els recursos d'atenció especialitzada. I mereix especial menció l'Ordre de 10 de febrer de 1989, de la Conselleria de Sanitat i Consum (DOGV núm. 1014, de 27.02.89), per la qual crea l'Area de Salut d'Alcoi.  
Com que s'ha obtingut l'experiència suficient des que aquesta àrea de salut va ser creada, en aquests moments convé que avance la implantació i el desenvolupament del sistema de salut, cosa que és la pretensió fonamental d'aquesta disposició.  
Aquesta ordre efectua el que disposa l'article quinze de la Llei del Servei Valencià de Salut, alhora que compleix el que preveu l'article segon del Decret 122/1988, precepte que, com l'annex del decret, cessa de vigir, per tal com ara es produeix l'ordenació reglamentària dels districtes sanitaris que es va considerar en la disposició transitòria segona del Decret 174/1992, de 26 d'octubre (DOGV núm. 1897, de 05.11.92), pel qual s'aprova el Reglament sobre Estructura, Organització i Funcionament de l'Atenció Especialitzada del Servei Valencià de Salut.  
Per tot això, després d'haver escoltat el Consell de Salut de la Comunitat Valenciana i d'haver estat informat per la Conselleria d'Administració Pública, i a proposta de la Comissió del Mapa Sanitari,  
ORDENE  
Article primer  
En compliment del que disposa l'article 15.2 de la Llei de la Generalitat Valenciana 8/1987, de 4 de desembre, del Servei Valencià de Salut, s'aprova el Mapa Sanitari de la Comunitat Valenciana, que figura com a annex d'aquesta ordre.  
Article segon  
Segons el que disposen l'article segon del Decret 122/1988 i la disposició transitòria segona del Decret 174/1992, els districtes sanitaris establerts en l'annex del Decret 122/1988 queden incorporats a les àrees de salut corresponents de la manera que estableix l'annex.  
Article tercer  
Les unitats i els centres dependents de la Conselleria de Sanitat i Consum adaptaran llurs funcions i àmbits d'actuació a la nova divisió territorial que determina aquesta disposició.  
Article quart  
Independentment de la delimitació que ara s'estableix, i a fi d'obtenir millors prestacions i un major rendiment dels serveis, per a determinats àmbits funcionals podran agrupar-se dues o més de les demarcacions previstes en l'annex, sense que aixà implique la creació de noves estructures territorials. Aquesta agrupació podrà introduir-se especialment en els àmbits de les àrees metropolitanes pel que fa a les funcions de salut pública, tal com es determine reglamentàriament.  
DISPOSICIO DEROGATORIA  
Queden derogades totes les normes de rang igual o inferior que s'oposen al que estableix aquesta i especialment:  
- L'Ordre de 2 de maig de 1986, de la Conselleria de Sanitat i Consum, per la qual es delimiten les zones i àrees de salut de la Comunitat Valenciana.  
- L'Ordre de 10 de febrer de 1989, de la Conselleria de Sanitat i Consum, per la qual es crea l'Area de Salut d'Alcoi.  
- L'Ordre de 3 d'abril de 1991 (DOGV núm. 1547, de 21.05.91), de la Conselleria de Sanitat i Consum, per la qual es modifiquen parcialment les zones de salut de la Comunitat Valenciana.  
DISPOSICIO FINAL  
Aquesta ordre vigirà des de l'endemà de la seua publicació en el Diari Oficial de la Generalitat Valenciana.  
València, 27 de desembre de 1993  
Veure annex


Còpia Permalink ELI